text: Gik fra Kruså til Skagen
  20 juli 2012 kl. 15.54
  Gymnasieelev Nicolai Abildgaard Kristensen, Agerbæk, gad ikke tage på campingferie med familien, så han besluttede at gå fra Kruså til Skagens gren.
  Forleden gennemførte han den 450 kilometer lange vandretur. Undervejs fik han følgeskab af en jævnaldrende skolekammerat, Kåre Squindo, Åle.
  - Mine ben gør helt vildt ondt. Det er voldsomt, erklærede Nicolai Abildgaard Kristensen, da han nåede målet.
  Undervejs gik hans telt i stykke, så han valgte at gå hele natten. Det blev til 50 kilometer.
  - Jeg kunne slet ikke gå dagen efter. Mine fødder var som grød, fortæller han.
  Trods lidelserne har Nicolai Abildgaard Kristensen og kammeraten ikke mistet modet.
  De overvejer en tur tværs over England næste år.
  